KYK: Die groot Emmy-wenners | Netwerk24
Met die koronavirus-pandemie wat steeds sy greep op die wêreld het, het dit beteken dat die meeste bekendes vanaf hul rusbanke en agterplase in verskillende aandrokke en selfs slaapklere aan die geleentheid deelgeneem het.
Die Emmy-toekennings is virtueel vanuit die Staples Center in Los Angeles aangebied en die komediant en geselsprogramaanbieder Jimmy Kimmel was die gasheer.
HBO se Succession, wat handel oor 'n opstandige mediafamilie, is as die beste dramareeks aangewys, en Jeremy Strong as die beste akteur in sy rol van 'n verknegte seun.
Succession het ook pryse vir die draaiboek en regie ontvang.
Die grootste verrassing van die aand was toe die voormalige Disney Channel-aktrise Zendaya (24) vir haar rol as 'n tiener-dwelmverslaafde in Euphoria van HBO as die beste aktrise in 'n drama aangewys is.
Die gunstelinge vir die prys was Laura Linney in Ozark en Jennifer Aniston vir The Morning Show.
Schitt's Creek, 'n treffer oor 'n voorheen welgestelde gesin wat noodgedwonge in 'n verouderde motel moet woon, het sewe Emmys, waaronder beste komediereeks en pryse vir die Kanadese sterre Catherine O'Hara, Eugene Levy, Daniel Levy en Annie Murphy verower.
Dit is die eerste keer in die Emmys se 72 jaar dat 'n komedie al sewe kategorieë in dieselfde jaar wen, het die organiseerders gesê.
Zendaya het haar heel eerste Emmy-toekenning vir haar rol in "Euphoria" ontvang. Foto: AP
Watchmen van HBO het die prys vir die beste beperkte reeks gewen, en die aktrise Regina King was vir haar rol as die opspraakwekkende speurder die wenner. Yahya Abdul-Mateen II is as die beste byspeler aangewys. Watchmen het ook 'n prys vir sy draaiboek opgeraap.
Damon Lindelof, die skepper van die reeks, het die prys opgedra aan die slagoffers en oorlewendes van die 1921-slagting van die swart gemeenskap in Tulsa, Oklahoma, wat die reeks deels geïnspireer het.
Weens die koronavirus-pandemie is geen rooi tapyt uitgerol nie en die gehoor kon nie fisiek teenwoordig wees op die geleentheid wat regstreeks op ABC uitgesaai is nie. In plaas daarvan het die vervaardigers kameras en mikrofone gestuur aan al die genomineerdes wat op 125 plekke wêreldwyd versprei is.